Nicolae Ciucă a anunțat lansarea volumului pe site-ul personal, unde a explicat și motivele pentru care a decis să scrie o carte despre el. Șeful Senatului pare a urma rețeta Klaus Iohannis în vederea alegerilor prezidențiale din septembrie. Actualul șef al statului a publicat un volum autobiografic în 2014.
Cartea lui Nicolae Ciucă va apărea în luna iunie 2024 și, potrivit anunțului făcut de președintele Partidului Național Liberal, toate încasările vor fi donate către inițiative caritabile.
„Paginile acestei cărţi sunt despre mine. Nu despre funcţiile pe care le-am ocupat, nu despre imaginea mea publică, nu sunt bilanţ şi nici program electoral.
Sunt gândurile mele despre ce a însemnat tranziţia de la om de armată la om politic. Sunt despre viaţa mea, cea din spatele pupitrului, a microfonului sau a televizorului.
De ce o carte despre Nicolae Ciucă? Pentru că s-a vorbit mult despre faptul că ‘nu sunt din filmul acesta’, al politicii româneşti. Şi e adevărat. Nu sunt un om politic tipic. Şi veţi vedea în această colecţie de gânduri şi poveşti de viaţă care e crezul meu.
Sunt un om cât se poate de simplu, cu credinţă şi frică de Dumnezeu. Îmi iubesc ţara şi nu uit nicio clipă că jurământul pe care l-am depus, ca ostaş în slujba României, e să îmi apăr patria.
Şi asta nu se face doar cu arma în mână. Se face cu inima curată şi cu gândul că după noi rămân doar lucrurile bune pe care le-am făcut. Oriunde ne-am afla şi oricât de tulburi ar fi vremurile pe care le trăim”, scrie Nicolae Ciucă. pe site-ul său.
Anunțul liderului PNL pare a fi un nou pas în drumul său către o candidatură a sa la președinția României în alegerile din septembrie. Actualul șef al statului, Klaus Iohannis a lansat, în 2014, volumul autobiografic „Pas cu pas”.
De altfel, Nicolae Ciucă, în vârstă de 57 de ani, a intrat în politică promovat de Klaus Iohannis. În octombrie 2019, Nicolae Ciucă a fost propus de PNL pentru funcția de ministru al Apărării în Guvernul condus de Ludovic Orban.
Odată cu propunerea pentru funcția de ministru al Apărării, Ciucă s-a înscris în PNL și a deschis lista de candidați pentru un post de senator de Dolj, amintește HotNews.ro.